Danskerne skal ikke finde sig i tiggeri, bare fordi antallet af flygtninge stiger i Danmark. Regeringens asyludspil vil derfor opretholde lov og orden i de danske gader ved generelt at skærpe reglerne for tiggeri.

Det fortæller justitsminister Søren Pind (V) til fremlæggelsen af udspillet fredag eftermiddag.

- Vi vil ikke stå i en situation, hvor antallet af migranter betyder, at danskere skal acceptere mere betleri i gaderne.

- I dag er det sådan, at en betler kun kan straffes, hvis han tidligere har fået en advarsel fra politiet. Det vil vi afskaffe, så vi har bedre mulighed for, at varetægtsfængsle betlere, siger Søren Pind.

Ministeren vil ikke kun afskaffe advarslerne. Det skal også få større konsekvenser at være tigger i Danmark.

- Vi vil skærpe straffen, så betleri som udgangspunkt vil koste 14 dages ubetinget fængsel, siger Søren Pind.

Formålet er, at danskerne skal føle sig trygge, trods den uvante flygtningesituation. Derfor har stramningerne i tiggeriloven til formål at afskrække flygtninge fra at tigge.

- Der er behov for et signal om, at betleri kan føre til fængselsstraf og udvisning, siger Søren Pind.